**Obec Nemce, Lúčna 52, 974 01 Nemce**

**Zápisnica**

**z I. zasadnutia Obecného zastupiteľstva Obce Nemce, ktoré sa konalo**

**dňa 10.marca 2011 v sále Kultúrneho domu Nemce.**

Prítomní poslanci podľa prezenčnej listiny

**Návrhová komisia :** Ing. Ján Slovák

Libuša Riečanová

Eva Tóthová

**Overovatelia zápisu :** Mgr. Danka Bugáňová

Ján Malachovský

**Zapisovateľka :** Andrea Verešová

**Program:**

**1.Otvorenie, schválenie programu, voľba návrhovej komisie, určenie overovateľov**

**zápisnice a zapisovateľa OZ**

**2. Kontrola uznesení z ustanovujúceho zasadnutia OZ**

**3. Správa hlavného kontrolóra obce Nemce za rok 2010**

**4. Výsledky inventarizácie majetku obce za rok 2010**

**5. Čerpanie rozpočtu a plnenie príjmov obce za rok 2010**

**6. Hodnotiaca správa plnenia programového rozpočtu obce za rok 2010**

**7. Výročná správa obce za rok 2010**

**8. Plán kontrolnej činnosti hlavného kontrolóra na I. polrok 2011**

**9. Plán zasadnutí OZ Nemce na rok 2011**

**10. Plán akcií obce, spolkov a združení v obci Nemce a významných podujatí v**

**Mikroregióne obcí Pod Pánskym dielom na rok 2011**

**11. Určenie poslancov pre jednotlivé obvody obce**

**12. Doplnenie a schválenie členov komisií OZ**

**13. Rôzne**

**K bodu č. l. Otvorenie, schválenie programu, voľba návrhovej komisie, určenie**

**overovateľov zápisnice a zapisovateľa OZ**

Rokovanie OZ otvoril starosta obce. Na začiatku privítal prítomných a predložil návrh na zloženie návrhovej komisie, určenie overovateľov zápisnice a zapisovateľa OZ. Obecné zastupiteľstvo schválilo návrhovú komisiu v zložení : Ing. Ján Slovák, Libuša Riečanová, Eva Tóthová. Za overovateľov zápisnice určilo: Mgr. Danku Bugáňovú, Jána Malachovského a za zapisovateľku zápisnice z OZ p. Andreu Verešovú. Starosta obce predložil poslancom návrh programu rokovania, ktorý bol poslancami jednomyseľne schválený.

**K bodu č. 2. Kontrola uznesení z ustanovujúceho zasadnutia OZ**

Pri kontrole uznesení z ustanovujúceho zasadnutia OZ zo dňa 17.12.2010 poslanci konštatovali, že uznesenie č. 1-7/2010 boli splnené až na uznesenie č. 5/2010 bod c/, ktorý je v priebehu plnenia a bude riešený na obecnom zastupiteľstve v rámci schváleného programu zasadnutia v bode č. 12.

**K bodu č. 3. Správa hlavného kontrolóra obce Nemce za rok 2010**

Vzhľadom k tomu, že bývalý hlavný kontrolór obce Ing. Mojžita sa nemohol pre zdravotné dôvody zúčastniť rokovania a preto Správu hlavného kontrolóra obce Nemce za rok 2010 predložil predseda finančnej komisie Ing. Slovák. V správe konštatoval, že v rámci finančného hospodárenia a vedenia účtovníctva a predpísaného výkazníctva neboli zistené nedostatky, ktoré by ovplyvnili výšku vykázaného hospodárenia a majetku obce. Plnenie úloh v tejto oblasti je v súlade s platnými zákonmi a potrebami obce. Doporučil predložiť Ročnú závierku obce Nemce za rok 2010 spolu s Výročnou správou za rok 2010 na overenie audítorovi podľa § 9 zákona 369/1990 Zb. o obecnom zriadení v znení n. p.

**K bodu č. 4. Výsledky inventarizácie majetku obce za rok 2010**

Výsledky inventarizácie majetku obce za rok 2010 predložila ekonómka obce p. Hudecová. Poslanci sa oboznámili so zápisnicou o priebehu a výsledku inventarizácie majetku obce Nemce k 31.12.2010, ako aj s inventarizáciou pohľadávok a závazkov obce Nemce k 31.12.2010.

**K bodu č. 5. Čerpanie rozpočtu a plnenie príjmov obce za rok 2010**

Ekonómka obce p. Hudecová vo svojej správe podrobne rozpísala plnenie príjmov a čerpanie výdavkov obce za rok 2010 podľa jednotlivých kódov zdroja. Predložila rekapituláciu bežných a kapitálových príjmov ako aj príjmových finančných operácií za rok 2010. V roku 2010 činili bežné príjmy 218.586,- €, čo predstavovalo plnenie 86,73 %. Vo výdajovej časti informovala poslancov o vlastných výdajoch obce, cudzích zdrojov, výdavkov z grantu a sponzorského, zo štátneho rozpočtu, ako aj prostriedkov z Európskeho sociálneho fondu. Bežné výdavky obce bez rozpočtovej organizácii za rok 2010 boli vo výške 172.638,- €, čo predstavuje 87,94 % plnenie. Výdavky rozpočtovej organizácie obce – materskej školy za rok 2010 boli vo výške 44.270,- €, čo predstavuje 99,96% čerpanie. Starosta obce informoval poslancov, že celkové náklady na vývoz komunálneho odpadu boli vo výške viac ako 24 tisíc Euro a príjmy od občanov obce za komunálny odpad boli vo výške 16.000,- Eur. To znamená, že obec zo svojho rozpočtu vynakladá na vývoz komunálneho odpadu cca 7.000,- Euro. Poslanci uznesením č. 6/2011 schválili Správu o čerpaní výdavkov a plnení príjmov za rok 2010.

**K bodu č. 6. Hodnotiaca správa plnenia programového rozpočtu obce za rok 2010**

Hodnotiacu správu plnenia programového rozpočtu obce za rok 2010 predložila ekonómka obce v ktorej zhodnotila plnenie jednotlivých programov v oblasti administratívy a správy úradu, prostredia pre život, výstavba a rozvoj obce, pozemné komunikácie, odpadové hospodárstvo, zdravotníctvo a sociálne zabezpečenie, ochrana a bezpečnosť obyvateľov a majetku, športu a kultúry ako aj predškolskej výchovy za rok 2010.

**K bodu č. 7. Výročná správa obce za rok 2010**

Poslanci sa oboznámili s výročnou správou obce za rok 2010. Obec dosiahla prebytok hospodárenia vo výške 1.689,- € a finančné prostriedky na rozdelenie sú vo výške 12.446,- €.

V správe ekonómka predložila prehľad o stave a vývoji dlhu, keď obec má k 31.12.2010 nasledovné závazky – úverovú istinu vo výške 37.613,- € a závazky z obchodného styku vo výške 2.802,- €. Poslanci predloženú výročnú správu schválili jednomyseľne.

**K bodu č. 8. Plán kontrolnej činnosti hlavného kontrolóra na I. polrok 2011**

Návrh plánu kontrolnej činnosti hlavného kontrolóra obce Nemce na I. polrok 2011 predložila poslancom hlavná kontrolórka obce Ing. Katarína Molnárová. V pláne sú navrhnuté kontroly, ako aj ich termíny ich vykonania. Správu o vykonaných kontrolách bude hlavná kontrolórka obce predkladať OZ jedenkrát štvrťročne.

**K bodu č. 9. Plán zasadnutí OZ Nemce na rok 2011**

Starosta obce predložil plán zasadnutí obecného zastupiteľstva na rok 2011. Poslanci doplnili program na zasadnutie OZ dňa 26.5.2011 o bod – Schválenie plánu kontrolnej činnosti hlavného kontrolóra na II. polrok 2011.

**K bodu č. 10. Plán akcií obce, spolkov a združení v obci Nemce a významných podujatí**

**v Mikroregióne obcí pod Pánskym dielom na rok 2011**

Na základe predložených plánov činností spolkov, občianskych združení v obci, ako aj plánov činností jednotlivých komisií OZ a významných podujatí v mikroregióne bol spracovaný plán akcií s termínmi ich konania. Jednotlivé akcie obecného charakteru a ich finančné krytie je zahrnuté v rozpočte obce na rok 2011.

**K bodu č. 11. Určenie poslancov pre jednotlivé obvody obce**

Návrh na rozdelenie poslancov pre pripomienky, návrhy, doporučenia zo strany občanov podľa jednotlivých úsekov v obci na ich riešenie v obecnom zastupiteľstve spracoval starosta obce a  Mgr. Bugáňová. Po vecných pripomienkach poslanci súhlasili s návrhom.

**K bodu č. 12. Doplnenie a schválenie členov komisií OZ**

V zmysle uznesenia č. 5 bod. c z ustanovujúcej schôdze OZ predložil predseda stavebnej komisie a ochrany životného prostredia Mgr. Caban návrh na schválenie za členov komisie pre volebné obdobie 2011-2014 RNDr. Antona Hrnčára a Ing. Petra Kostiviara, ktorých poslanci jednomyseľne schválili. Vzhľadom k tomu, že predseda komisie verejného poriadku p. Malachovský v zmysle uvedeného uznesenia nepredložil návrh na schválenie členov komisie, túto úlohu je potrebné splniť a predložiť na zasadnutie OZ dňa 26.5.2011.

**K bodu č. 13. Rôzne**

Starosta obce informoval poslancov o plnení úloh za uplynulé obdobie od ustanovujúcej schôdze OZ. Bolo vydané v mesiaci január prvé číslo Nemčianských novín, boli zakúpené dva kusy stolnotenisových stolov pre športové vyžitie občanov, vykonané pozáručné prehliadky motorových kosačiek, zakúpený scaner na OcÚ pre zabezpečenie úloh vyplývajúcich pre obce v zmysle zákona o zverejňovaní zmlúv a faktúr. Pokračovali práce pri výstavbe skladových priestorov náradia a kuchynky v KD, vykonaná kolaudácia rodinného domu p. Lešku. Uskutočnili sa kultúrne podujatia a to 16.1.2011 v sále KD stretnutie s dôchodcami nad 65 rokov za spolupráce so sociálnou komisiou, 27.2.2011 sa uskutočnil detský karneval masiek v KD za účasti 46 detí, ktorý pripravila komisia kultúry a športu. V priebehu januára, februára boli uskutočnené výročné schôdze spolkov a združení a to Dobrovoľného hasičského zboru, Spolku ochrancov prírody Stonožka a Združenia urbariátu Pozemkové spoločenstvo Nemce.

Starosta obce sa zúčastnil porady starostov na príprave snemu ZMOS Banskobystrického okresu, rokovania Mikroregiónu obcí Pod Pánskym dielom ako aj rokovania snemu ZMOS v Brusne. Starosta obce sa zúčastní XXI. Celoslovenského snemu ZMOS, ktorý sa bude konať v dňoch 18.-19.5.2011 v Bratislava.

V priebehu januára a februára zasadali aj komisie OZ a to sociálna komisia, komisia kultúry a športu, finančná komisia a stavebná komisia a ochrany životného prostredia.

V sále KD sa uskutočnili dve stretnutia majiteľov pozemkov ohľadne výkupu pod IBV v lokalite oproti závodu SMD.

Na obecnom úrade boli vykonané Obvodným úradom dve kontroly a to kontrola dodržiavania zákona o štátnych symboloch a používaní pečiatok v rámci preneseného výkonu štátnej správy, ako aj kontrola v oblasti dopravy a cestného hospodárstva. Pri týchto kontrolách komisie nezistili porušenie zákonov a vyhlášok zo strany obce.

Starosta informoval poslancov, že pre každého poslanca je na webovej stránke e-mailová adresa, na ktorú môžu občania posielať návrhy, pripomienky, otázky pre jednotlivých poslancov.

V rámci projektu ÚPSVaR na § 50i pracuje od 1.1.2011 až 30.9.2011 ako údržbár p. Jozef Bartoš a od 1.4.2011 do 31.12.2011 bude v obci pracovať ako robotník p. Marián Lamper.

Starosta obce informoval poslancov aj o riešení požiadaviek občanov týkajúcich sa zmeny cestovného poriadku prímestskej dopravy. Pripomienky boli riešené so zástupcami SAD Zvolen, kde došlo k súhlasu s navrhovanou zmenou. Občania boli vyrozumení písomne.

V rámci plánu akcií sa uskutoční v mesiaci apríl I. ročník stolnotenisového turnaja, stretnutie novonarodených detí, rodičov so zástupcami obce a v mesiaci máj zájazd pre rodičov a deti do Zlína – Lešná s návštevou zoologickej záhrady. Poslanci rozhodli, že na tento zájazd bude obec vyberať poplatok na osobu vo výške 12,- Euro na dopravu a vstupné do ZOO. Do 26.4.2011 sa môžu prihlásiť rodičia s deťmi so zaplatením poplatku. Deti do 15 rokov musia ísť s doprovodom rodiča. V prípade voľných miest sa môžu po 26.4. prihlásiť aj ostatní záujemcovia na zájazd. OZ informáciu starostu obce zobralo na vedomie.

Poslanci potom uznesením č. 14/2011 schválili zmluvy o prenájme nehnuteľností vo vlastníctve obce pre p. Cabanovú Oľgu Lúčna 87, Cabana Pavla Lúčna 89 a Sršňa Milana Lúčna 91 od 15.,3 do 31.12.2011. Cenu prenájmu na tieto nehnuteľnosti stanovilo OZ vo výške 0.03 € za každý m2.

Poslanci sa ďalej zaoberali aj možnosťou získania finančných prostriedkov z rôznych grantov. Starosta obce hovoril o predpokladanej výzve z Programu rozvoja vidieka a preto bude potrebné spracovať projektové dokumentácie na projekty, o ktorých rozhodne obecné zastupiteľstvo. Poslanec Malachovský uviedol, že sú možnosti získať finančné zdroje aj na výstavbu ihriska a  rekonštrukciu materskej školy. Stavebná komisia posúdi jednotlivé projekty a určí poradie ich dôležitosti. Na rokovanie OZ v mesiaci máj potom spracuje návrh na úpravu rozpočtu obce.

Občianka p. Valentová sa informovala aké podmienky musí občan splniť, keď chce v záhrade budovať drobnú stavbu.

P. Riečanová upozornila, že občania majú ploty postavené na svojich pozemkoch až po Nemčiansky potok a bránia ľuďom vo voľnom prechode popri potoku. Starosta navrhol, aby boli oslovené Štátne lesy v Slovenskej Ľupči, ktoré sú správcom Nemčianskeho potoka, aby urobili v tejto veci nápravu.

Občan p. Sršeň predložil písomne svoje návrhy a podnety pre zlepšenie životného prostredia v našej obci týkajúce sa zimnej údržby, kontajnerov na separovaný odpad, priestorov pri cintoríne, osvetlenia, chodníka smerom na Kynceľovú a ďalších vecí v obci. Starosta prisľúbil, že jeho návrhy prerokuje stavebná komisia a zapracuje do harmonogramu prác pre rok 2011.

Poslanci prerokovali aj žiadosť Tanečného klubu Element na prevádzkovanie tanečných tréningov pre deti v sále KD s tým, že sála bude pre túto činnosť poskytnutá bezplatne 1x do týždňa. Doporučilo starostovi obce uzavrieť zmluvu s Tanečným klubom Element.

Nakoľko bol program vyčerpaný a poslanci nemali ďalšie pripomienky a návrhy, poďakoval sa starosta prítomným za účasť a rokovanie ukončil.

Zapísala: Andrea Verešová

Overovatelia: Mgr. Danka Bugáňová ...........................................

Ján Malachovský ...........................................